Document ID: 32015D0164

KOMISIJOS ĮGYVENDINIMO SPRENDIMAS (ES) 2015/164
2015 m. vasario 2 d.
dėl nuostatos, kuria leidžiama nukrypti nuo Tarybos sprendime 2013/755/ES nustatytų kilmės taisyklių, kiek tai susiję su žaliaviniu cukranendrių cukrumi iš Kiurasao
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. lapkričio 25 d. Tarybos sprendimą 2013/755/ES dėl užjūrio šalių bei teritorijų ir Europos Sąjungos asociacijos (Užjūrio asociacijos sprendimą) (1), ypač į jo VI priedo 16 straipsnio 1 dalies c punktą,
kadangi:
(1)
pagal Sprendimo 2013/755/ES VI priedo 5 straipsnio 1 dalies g, j ir k punktus, dalinis ar visiškas cukraus sumalimas, sijojimas ir supylimas į maišus laikomi apdorojimo arba perdirbimo operacijomis, kurių nepakanka, kad produktams būtų suteiktas kilmės statusas;
(2)
2002 m. Nyderlandai paprašė taikyti nuo kilmės taisyklių nukrypti leidžiančią nuostatą 3 000 tonų per metus Nyderlandų Antiluose perdirbtų cukraus produktų, kurių KN kodai yra 1701 11 90, 1701 99 10 ir 1701 91 00. Prašymas buvo patenkintas, o nukrypti leidžianti nuostata nustojo galioti 2007 m. gruodžio 31 d.;
(3)
2009 m. Nyderlandai pateikė prašymą pratęsti 2002 m. patvirtintą nukrypti leidžiančią nuostatą, taip pat paprašė suteikti naują nukrypti leidžiančią nuostatą. Prašymas pratęsti patvirtintą nukrypti leidžiančią nuostatą buvo atmestas Komisijos sprendimu 2009/699/EB (2), o prašymas dėl naujos nukrypti leidžiančios nuostatos buvo patenkintas kiekiams, dėl kurių Nyderlandų Antilams cukraus importo licencijos buvo suteiktos 2009 ir 2010 metais;
(4)
2010 m. Nyderlandai paprašė naujos nukrypti leidžiančios nuostatos dėl Nyderlandų Antiluose perdirbtų cukraus produktų 2011-2013 m. laikotarpiu. Komisijos sprendimu 2011/47/ES (3) nukrypti leidžiančią nuostatą leista taikyti pagal Tarybos sprendimo 2001/822/EB (4) III priedo 37 straipsnio 1, 3 ir 7 dalis ir laikantis tam tikrų sąlygų, kuriomis siekiama suderinti užjūrio šalių ir teritorijų (UŠT) ekonominės veiklos vykdytojų teisėtus interesus su Sąjungos bendro cukraus rinkos organizavimo tikslais;
(5)
2013 m. vasario 11 d. Kiurasao Vyriausybės vardu Nyderlandai paprašė naujo leidimo nukrypti nuo Sprendimo 2001/822/EB III priede nustatytų kilmės taisyklių laikotarpiu nuo 2013 m. sausio 1 d. iki gruodžio 31 d. - datos, kai nustoja galioti Sprendimas 2001/822/EB. Prašymas susijęs su iš viso 5 500 tonų per metus cukraus produktų, kurių KN kodas yra 1701 14 90, apibūdinamų kaip „biocukrus“, kurių kilmė - trečiosios šalys, ir kurie perdirbti Kiurasao eksportui į Sąjungą. 2013 m. balandžio 17 d. Nyderlandai šį prašymą oficialiai atsiėmė, nes jame nurodyta perdirbimo veikla Nyderlandų Antiluose nebebuvo vykdoma. 2013 m. balandžio 17 d. Nyderlandai pateikė antrą prašymą leisti taikyti nukrypti leidžiančią nuostatą 5 000 tonų cukraus produktų, apibūdinamų kaip ekologinis žaliavinis cukranendrių cukrus, kurio KN kodas yra 1701 14 90, laikotarpiu nuo 2013 m. sausio 1 d. iki 2013 m. gruodžio 31 d.. Šis prašymas buvo atmestas Komisijos įgyvendinimo sprendimu 2013/460/ES (5);
(6)
2014 m. birželio 23 d. Kiurasao Vyriausybė pateikė prašymą leisti taikyti nukrypti leidžiančią nuostatą 7 000 tonų per metus cukraus produktų, apibūdinamų kaip ekologinis žaliavinis cukranendrių cukrus, įprastinis žaliavinis cukranendrių cukrus, kurio KN kodas yra 1701 13, ir cukraus mišiniai, kurių KN kodas yra 1701 99, 1806 10 ir 2106 90 laikotarpiu nuo 2014 m. sausio 1 d. iki 2018 m. sausio 1 d.2014 m. rugsėjo 1 d. Kiurasao Vyriausybė pateikė papildomos informacijos, susijusios su jos prašymu, nurodydama, inter alia, kad nukrypti leidžiančios nuostatos buvo prašoma laikotarpiui nuo 2014 m. spalio 1 d. iki 2020 m. sausio 1 d.;
(7)
Kiurasao paaiškino, kad cukraus pramonės sektorius nuo 2014 m. sausio 1 d. nutraukė cukraus perdirbimo veiklą, atsižvelgiant į tai, kad Sprendimu 2013/755/ES nesuteikiama galimybė eksportuoti į Sąjungą be muitų, nes cukraus pramonės sektoriaus perdirbimo veikla yra laikoma nepakankama, kad produktams būtų suteiktas kilmės statusas. Tačiau sektoriaus atstovai yra pasirengę investuoti į eksportui skirtų sausų ekologiškų produktų perdirbimą, pakavimą ir didmeninį pardavimą regione, kai tik gaus reikalingą pelną šioms investicijoms finansuoti. Tikslas - pradėti šią naują veiklą antrą 2015 m. pusmetį. Dėl šios naujos veiklos sektoriaus atstovai tikisi padidinti darbuotojų skaičių;
(8)
atsižvelgiant į informaciją, gautą iš Kiurasao, dabartinėmis rinkos kainomis, eksportuojant į Sąjungą 2 000 tonų Kiurasao sumalto trečiosios šalies ekologinio cukraus, galima gauti 25,42 EUR už toną grynojo pelno, atskaičius mokesčius, su sąlyga, kad cukrus gali būti importuojamas pagal lengvatinį režimą, kaip Kiurasao kilmės cukrus;
(9)
cukranendrių cukraus gamybos sąnaudos Brazilijoje, įskaitant administracines sąnaudas, yra 294 EUR už žaliavinio cukranendrių cukraus toną. Atrodo mažai tikėtina, kad žaliavinio cukraus valymo, malimo ir pakavimo sąnaudos Kiurasao, kaip nurodyta Komisijai, būtų didesnės nei 294 EUR už toną, net priskaičiavus transportavimo į ES sąnaudas. Vietoj to turėtų būti laikoma, kad šios sąnaudos apima kitas pridėtines sąnaudas ir pajamas. Siekiant užtikrinti tvarią ekonominę veiklą, gamybos sąnaudos Kiurasao, kur atliekamas tik paprastas perdirbimas, įskaitant transportavimo į Sąjungą sąnaudas, turėtų būti mažesnės arba tokios pat, kaip žaliavinio cukraus auginimo ir perdirbimo Brazilijoje sąnaudos. Todėl, laikant, kad 294 EUR už toną yra realios ekologinio žaliavinio cukranendrių cukraus valymo, malimo, pakavimo Kiurasao ir transportavimo į ES sąnaudos, gali būti uždirbtas 192 EUR už toną pelnas atskaičiavus mokesčius. Tik 25,42 EUR pelnas už toną cukranendrių cukraus, gauto Kiurasao sumalus trečiosios šalies cukrų, kai cukrus į Sąjungą gali būti įvežamas be muitų ir yra atleidžiama nuo 419 EUR importo mokesčių už toną trečiosios šalies cukraus mokėjimo, yra laikomas neproporcingu;
(10)
leidžiančią nukrypti nuostatą prašoma taikyti 7 000 tonų cukraus produktų, apibūdinamų kaip ekologinis cukranendrių cukrus, įprastinis cukranendrių cukrus ir cukraus mišiniai. Tačiau prašyme nenurodoma pektino, kazeinato, pieno miltelių ir kakavos miltelių, naudojamų gaminant šiuos cukraus mišinius, kaina, kuri yra būtina siekiant apskaičiuoti galimą pelną. Todėl nukrypti leidžianti nuostata turėtų būti suteikiama tik žaliaviniam ekologiniam cukranendrių cukrui ir žaliaviniam įprastiniam cukranendrių cukrui;
(11)
Kiurasao aiškina, kad nukrypti leidžianti nuostata leistų sektoriaus atstovams atnaujinti savo veiklą ir atgaivinti užimtumą, nes prisidėtų prie eksporto veiklos ir kartu skatintų užsienio mainus. Sektoriaus atstovai, vykdydami mokestines prievoles, taip pat papildo Vyriausybės pajamas;
(12)
2009-2013 m. laikotarpiu pagal Sprendimą 2001/822/EB Kiurasao buvo taikomos leidžiančios nukrypti nuostatos, kurios padėjo gauti reikalingą apyvartą, kad būtų galima investuoti į kitas pramonės sritis siekiant gaminti produktus, kuriems nebūtų taikomos nuo kilmės taisyklių nukrypti leidžiančios nuostatos. Remiantis gauta informacija, 2009 m. investicijos buvo labai mažos, o 2010-2012 m. laikotarpiu investicijų nebuvo visai. Todėl šios leidžiančios nukrypti nuostatos tik padėjo išlaikyti malimo ir pakavimo operacijas - jos tvariai nepadėjo nei vystyti esamą pramonę, nei sukurti naują pramonės šaką. Todėl nukrypti leidžiančios nuostatos galiojimo pabaigoje būtina patikrinti, ar iš jos gaunamas pelnas buvo iš tikrųjų investuojamas į naują sausų ekologinių produktų gamybos įrangą, ir kokiu mastu ta nuostata padėjo sukurti naujas darbo vietas. Taigi Kiurasao Vyriausybė turėtų pateikti Sąjungai patikrinti patvirtintus atliktų investicijų įrodymus ir statistinius užimtumo duomenis;
(13)
Komisija mano, kad 192 EUR už toną grynasis pelnas yra realistiškas pelnas už ekologiško žaliavinio cukranendrių cukraus valymą, malimą ir pakavimą Kiurasao. Todėl numatytas 300 000 EUR investicijas, kaip pranešė Kiurasao Vyriausybė, turėtų būti įmanoma finansuoti iš 1 560 tonų žaliavinio cukranendrių cukraus gamybos. Taigi nukrypti leidžianti nuostata turėtų būti suteikta dėl 780 tonų laikotarpiui nuo 2015 m. balandžio 1 d. iki 2016 m. kovo 31 d., ir 780 tonų laikotarpiui nuo 2016 m. balandžio 1 d. iki 2017 m. kovo 31 d.;
(14)
2014 m. lapkričio 21 d. raštu Komisija paprašė Kiurasao atsižvelgti į Komisijos atliktą prašymo vertinimą ir pareikšti savo nuomonę dėl jo. Nustatytas atsakymo pateikimo terminas - 2014 m. gruodžio 3 d. Kiurasao atsakymas buvo gautas 2014 m. gruodžio 3 d.;
(15)
atsižvelgiant į tas sąlygas, nukrypti leidžianti nuostata neturėtų padaryti didelės žalos Sąjungos ekonominiam sektoriui ar tvirtą poziciją turinčiai pramonei;
(16)
tarifinių kvotų administravimo taisyklės nustatytos Komisijos reglamente (EEB) Nr. 2454/93 (6). Tos taisyklės turėtų būti taikomos kiekio, dėl kurio yra suteikta atitinkama nukrypti leidžianti nuostata, administravimui;
(17)
Muitinės kodekso komitetas nepateikė nuomonės per to komiteto pirmininko nustatytą laikotarpį,
PRIĖMĖ ŠĮ SPRENDIMĄ:
1 straipsnis
Nukrypstant nuo Sprendimo 2013/755/ES VI priedo, žaliavinis cukranendrių cukrus, kurio KN kodas yra ex 1701 13 ir kuris buvo gautas Kiurasao sumalus kitos kilmės žaliavinį cukranendrių cukrų, bus laikomas Kiurasao kilmės cukrumi, laikantis šio sprendimo 2-5 straipsniuose nustatytų sąlygų.
2 straipsnis
1 straipsnyje numatyta nukrypti leidžianti nuostata bus taikoma priede nurodytiems kiekiams, kurie yra importuojami į Sąjungą iš Kiurasao laikotarpiu nuo 2015 m. balandžio 1 d. iki 2017 m. kovo 31 d.
3 straipsnis
Reglamento (EEB) Nr. 2454/93 308a, 308b ir 308c straipsniai dėl tarifinių kvotų administravimo taikomi priede nurodyto kiekio administravimui.
4 straipsnis
1. Kiurasao muitinė imasi 1 straipsnyje nurodytų produktų eksporto kiekybiniams patikrinimams atlikti būtinų priemonių.
2. Kiurasao kompetentingos institucijos prieš pasibaigiant po kiekvieno ketvirčio einančiam mėnesiui Komisijai siunčia ketvirčio ataskaitą apie kiekius, kurių EUR.1 judėjimo sertifikatai buvo išduoti pagal šį sprendimą, ir nurodo tų sertifikatų serijos numerius.
3. Pagal šį sprendimą išduotuose judėjimo sertifikatuose EUR.1 daromas vienas iš šių įrašų:
-
„Derogation - [Commission Implementing Decision (EU) 2015/164]“
-
„Dérogation - [Décision d'exécution (EU) 2015/164 de la Commission]“.
5 straipsnis
Iki 2016 m. spalio 1 d. Kiurasao Vyriausybė pateikia Komisijai įrodymus, kad pramonės šakos pelnas, gautas pritaikius leidžiančią nukrypti nuostatą, yra iš tikrųjų panaudotas investicijoms į naujus sausų ekologiškų produktų gamybos įrenginius ir iš tikrųjų prisideda prie naujų darbo vietų kūrimo.
6 straipsnis
Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.
Priimta Briuselyje 2015 m. vasario 2 d.

Labels: 17
5
3
18
15